చుక్కలనంటుతున్న నిత్యావసరాల ధరలు
- పప్పులు 34% ప్రియం
- తగ్గిన టోకు ద్రవ్యోల్బణం
న్యూఢిల్లీ : ఒక వైపున వరుసగా రిటైల్‌ ద్రవ్యోల్బణం ఎగిసి పడుతోంటే దీనికి భిన్నంగా మరోవైపు టోకు ద్రవ్యోల్బణం సూచీ (డబ్ల్యుపిఐ) వరుసగా ఎనిమిదో మాసంలోనూ తగ్గింది. దేశంలో పప్పు దినుసుల దిగుమతి పడిపోతుందన్న సంకేతాలతో వాటి ధరలు భారీగా పెరుగుతున్నాయి. ఈ ఏడాది జూన్‌లో డబ్ల్యుపిఐ మైనస్‌ 2.40 శాతంగా నమోదయ్యిందని మంగళవారం కేంద్ర గణంకాల శాఖ పేర్కొంది.
2014 నవంబర్‌ నుంచి సున్నా స్థాయిలో కదులుతున్న ద్రవ్యోల్బణం రేటు జనవరి నుంచి ఏకంగా మైనస్‌లోకి జారిపోయింది. ఇది వ్యవస్థలో డిమాండ్‌ లేకపోవడానికి ఓ కారణమని నిపుణులు పేర్కొంటున్నారు. గత మాసంలో ఆహారోత్పత్తుల ధరలు 2.8 శాతం ప్రియమయ్యాయి. మరోవైపు గత జూన్‌లో పప్పులు, ఆలు, ఉల్లి తదితర నిత్యావసర వస్తువుల ధరలు భారీగా పెరిగాయి. దీంతో ఆహార ద్రవ్యోల్బణం ఎగిసిపడే సంకేతాలు కనబడుతున్నాయి. గత మే మాసంలో టోకు ద్రవ్యోల్బణం సూచీ చలనం (-)2.36 శాతంగా చోటు చేసుకుంది. 2015-16లో ఇప్పటి వరకు 1.42 శాతంగా ఉంది. గతేడాది ఇదే మాసంలో 1.50 శాతంగా నమోదయ్యింది. గత జూన్‌లో డబ్యుపిఐ నివేదిక ప్రకారం పప్పుల ధరలు 33.67 శాతం ప్రియమయ్యాయి. మేలో ఈ సరుకు ధర 22.84 శాతం , ఏప్రిల్‌లో 15.38 శాతం చొప్పున పెరిగాయి. అంతకు ముందు నెలలో ఆలు ధరలు ఏకంగా 52.40 శాతం, ఉల్లి ధరలు 19 శాతం చొప్పున ఎగిశాయి.
ఈ ఏడాది జూన్‌ మాసంలో వినియోగదారుల ద్రవ్యోల్బణం సూచీ (సిపిఐ) 5.4 శాతానికి చేరి, ఎనిమిది మాసాల గరిష్ఠ స్థాయికి ఎగిసింది. అంతక్రితం మాసంలో ఇది 5.01 శాతంగా నమోదయ్యింది. గత జూన్‌ మాసంలో ప్రధానంగా అహారోత్పత్తుల ధరలు ఎగిసిపడటం సిపిఐ పెరగడానికి కారణమయ్యాయి. ఆహార ధరలు ఏకంగా 5.48 శాతానికి చేరాయని సోమవారం కేంద్ర గణంకాల శాఖ వెల్లడించింది.. ఇంతక్రితం మాసంలో ఇది 4.80 శాతంగా నమోదయ్యింది. మొత్తం సిపిఐలో ఈ విభాగం 46 శాతం వాటా కలిగి ఉంది.
ఇకనైనా వడ్డీరేట్లను తగ్గించాలి..!
- భారత పారిశ్రామిక వర్గాల మాట
టోకు ధరల ద్రవ్యోల్బణం జూన్‌ మాసంలో (-)2.4 శాతానికి చేరిన నేపథ్యంలో భారతీయ రిజర్వు బ్యాంక్‌ (ఆర్‌బీఐ) కీలక విధానపరమైన వడ్డీరేట్లలో భారీగా తగ్గించాలని భారత పరిశ్రమ వార్గాలు కోరుతున్నాయి. వడ్డీరేట్లను తగ్గించి డిమాండ్‌కు ఉద్దీపన కలిగించాలని, పెట్టుబడులు పెంచేందుకు ఊతం ఇవ్వాలని వారు కోరుతున్నారు. ఆర్‌బీఐ భారీగా వడ్డీరేట్లను తగ్గించాలని భారత పరిశ్రమ వర్గాలు ఆశిస్తున్నాయని ఫిక్కీ అధ్యక్షుడు జ్యోత్సా సూరి అన్నారు.
అయితే పరిశ్రమను ఆదకొనేందుకు ఆర్‌బీఐ చర్య మాత్రమే చాలదనీ.. కేంద్ర బ్యాంకు తగ్గించే వడ్డీ రేట్లును వాణిజ్య బ్యాంకులు కూడా కిందిస్థాయికి చేర్చాలని తాము కోరుకుంటున్నట్లు వివరించారు. ప్రస్తుత ద్రవ్యోల్బణ పరిస్థితుల నేపథ్యంలో పరిశ్రమల ఉత్పత్తి దాదాపు స్తంభించిన పరిస్థితులు నెలకొన్నాయని పెట్టుబడులకు ఊతం ఇచ్చేలా, వినియోగదారు డిమాండ్‌ పెరిగేలా ఆర్‌బీఐ త్వరలో జరపనున్న పరపతి విధాన సమీక్షలో వడ్డీ రేట్లను సవరించాలని సీఐఐ డైరెక్టర్‌ జనరల్‌ చంద్రజిత్‌ బెనర్జీ ప్రభుత్వాన్ని డామాండ్‌ చేశారు. ఇటీవల విడుదల చేసిన పారిశ్రామికోత్పత్తి గణాంకాలలో వృద్ధి చాలా తక్కువగా నమోదు కావడం.. దేశీయ సప్లరుని పెంచేందుకు గాను వడ్డీరేట్లను తగ్గించాల్సి అవసరాన్ని మరోసారి తెల్చి చెప్పిందని అసోచామ్‌ సెక్రెటరీ జనరత్‌ డి.ఎస్‌.రావత్‌ అన్నారు. ఇలా ద్రవ్యోల్బణపు వరుస కుంగుదల తయారీదారుల ధర నిర్ణయంపై తీవ్ర ప్రభావాన్ని చూపుతోందని అసోచామ్‌ అభిప్రాయపడింది.
మీ స్నేహితులకు రికమెండ్ చెయ్యండి